  Наталья Тетерина Глазкар тӧролэн интыез понна вожвылъяськонэ 8 адями пыриськоз. Кызьы ивортэ кар администрацилэн пресс-службаез, конкурсэ куриськонъёсты кутон йылпумъяськиз. Удмуртилэн «уйпал шоркареныз» кивалтыны мылкыдзэс веразы: Сергей Кондратьев, 1975-тӥ арын вордскиз, «Миладент» огазеяськонлэн кивалтӥсезлэн воштӥсез; Сергей Коновалов, 1976-тӥ арын вордскиз, «Милком» огазеяськонлэн Пермьысь «Созвездие» хладокомбинатэзлэн кивалтӥсез; Олег Лебедев, 1985-тӥ арын вордскиз, «АЛЬФА-ПАРТНЁР» огазеяськонлэн кивалтӥсез; Александр Старцев, 1982-тӥ арын вордскиз, «Яр ёрос» муниципал кылдытэтысь депутатъёслэн кенешсылэн тӧроез; Алексей Мелёхин, 1985-тӥ арын вордскиз, ужбергатӥсь; Дмитрий Муханов, 1974-тӥ арын вордскиз, «Стимул» огазеяськонлэн кивалтӥсез; Алексей Рыков, 1973-тӥ арын вордскиз, «Мой Город» издательстволэн кивалтӥсезлэн воштӥсез; Андрей Ушаков, 1968-тӥ арын вордскиз, Глазкар администрациысь лулчеберетъя, спортъя но егитъёсын ужан политикая управленилэн кивалтӥсез. Туннэ, 26-тӥ толсуре, кандидатъёслэсь Глазкарез азинтонъя программазэс кутон йылпумъяське. 28-тӥ толсуре Удмуртилэн тӧроезлэн резиденцияз конкурс ӧрилэн кенешонэз ортчоз. Вань кандидатъёсты дунъяса, ӧрилэн ёзчиосыз кык устооссэ ӵектозы. 29-тӥ толсуре Кар думаысь депутатъёс кык адями пӧлысь Глазкарлы выль тӧроез быръёзы, со карен вить ар кивалтоз.  Тодэ вайытом, 18-тӥ коньывуонэ Глазкарлэсь азьвыл тӧрозэ Олег Бекмеметьевез Ижкарлы кивалтӥсе бырйизы. Али «уйпал шоркарлэн» тӧроезлэсь ужзэ быдэсъя муниципалитетлэн кивалтӥсезлэн воштӥсез Ирина Обухова.  Тегъёс: Политика Удмуртия Глазкар кивалтӥсьёс  